মুক্তিযুদ্ধের সময় বাবা ও ছোট বোনকে হারানোয় জেসমিন মায়ের কাছে মানুষ হয়েছেন। পরিবারে অভাব-অনটন ছিল তাদের নিত্যসঙ্গী। তবে বরাবরেরই মেধাবী এই নারী কখনো দমে যাননি। আদালতে বিচারকের কঠিন দায়িত্ব পালন করলেও ব্যক্তিজীবনে তিনি নরম মনের মানুষ। গল্প ও ছড়া লিখেন, অবসর সময়ে বই পড়তে ভালোবাসেন। ‘কবুতরের ডিমখেকো সুরমা’ ও ‘সৃজন মনি সোনার খনি’ নামে তার দু’টি শিশুতোষ গল্পের বই প্রকাশ পেয়েছে। জেসমিন আরা বেগমের স্বামী ড. মোহাম্মদ সাদিক সরকারের সাবেক সচিব এবং বর্তমানে পাবলিক সার্ভিস কমিশনের চেয়ারম্যান। উচ্চপদস্থ এই আমলাও একজন স্বনামধন্য কবি। এই দম্পতির দুই সন্তান কাজিম ইবনে সাদিক ও মাসতুরা তাসনিম সুরমা ঢাকা বিশ্ববিদ্যালয়ের আইবিএ থেকে পড়াশোনা শেষে বহুজাতিক প্রতিষ্ঠানে কাজ করছেন। এ ছাড়া জেসমিন আরার বড় বোন অ্যাডভোকেট শামসুন্নাহার বেগম সুনামগঞ্জ ও মৌলভীবাজারের সংরক্ষিত মহিলা আসনের সংসদ সদস্য। জেসমিন আরা বেগম বলেন, প্রথম নারী হিসেবে সলিসিটর পদে দায়িত্ব পেয়ে ভালো লাগছে। জীবনের শেষমুহূর্ত পর্যন্ত নিষ্ঠার সঙ্গে কাজ করে যেতে চাই। এ জন্য পরিবার, সহকর্মী, শুভাকাক্সক্ষীসহ সবার সহযোগিতা ও শুভকামনাই পথচলার পাথেয় হয়ে থাকবে।